stanford-oval/wikipedia huggingface dataset:
ג'יימס נורטון
קריירה

ב-2009 השתתף נורטון בסרט "לחנך את ג'ני" בכיכובה של קארי מאליגן. ב-2010 שיחק במחזה "Posh" בתיאטרון רויאל קורט כחלק מצוות השחקנים המקורי. עוד ב-2010 כיכב במחזה "That Face" בתיאטרון קרוסיבל שבשפילד. הוא שיחק בתפקיד הנרי, צעיר בן 18 שנשר מהלימודים כדי לטפל באמו שסובלת מבעיות נפשיות ומכורה לסמים (בגילומה של פרנסס בארבר).
ב-2011 כיכב נורטון בתפקיד קפטן סטנהופ במחזה "Journey's End" על אודות מלחמת העולם הראשונה. ההפקה הוצגה בסיור הופעות בבריטניה ממרץ ועד יוני ואחר כך הועברה לתיאטרון הדוכס מיורק שם הוצגה מיולי ועד ספטמבר. נורטון שיחק בתפקיד ג'פרי במחזה "אריה בחורף" בתיאטרון היימרקט בבימויו של טרוור נאן, איתו עבד כשהיה בקיימברידג'.
ב-2012 שיחק נורטון בסרט "מזג אוויר עליז לחתונה" בתפקיד החתן המיועד. ב-2013 הופיע בסרט "Rush" בתפקיד גאי אדוארדס, נהג מרוצי פורמולה 1. בסרט "בל היפה" משנת 2013 גילם את דמות המחזר של בל (הדמות הראשית), ליידי מגזע מעורב באנגליה של המאה ה-18.
בטלוויזיה הופיע נורטון בפרק "המלחמה הקרה" בסדרה "דוקטור הו" בתפקיד איש צוות בצוללת סובייטית בתקופת המלחמה הקרה. עוד שיחק במיני-סדרה "תעלומה באחוזת פמברלי" המבוסס על רומן מאת פ.ד. ג'יימס, המספר על רצח המתרחש באחוזת פמברלי והכולל דמויות מהרומן "גאווה ודעה קדומה" מאת ג'יין אוסטן.
על הופעתו בסדרת המתח "עמק האושר" בתפקיד טומי לי רויס זכה נורטון לשבחים רבים, והיה מועמד לפרס באפט"א לטלוויזיה לשחקן המשנה הטוב ביותר. אחרי הסיום הדרמטי של העונה הראשונה אמר נורטון "8 מיליון איש מקווים שאמות". נורטון הופיע גם בעונה השנייה של הסדרה.
ב-2014 החל נורטון להופיע בתפקיד הכומר מפענח הפשעים סידני צ'מברס לצדו של רובסון גרין בתפקיד מפקח המשטרה ג'ורדי קיטינג, בסדרת הטלוויזיה של רשת ITV "גרנטצ'סטר" המבוססת על סדרת רומנים מאת ג'יימס רונסי (אנ'). העונה השנייה שודרה בתחילת 2016.
ב-2014 הופיע נורטון בסרט "Northmen: A Viking Saga" ובסרט "מר טרנר", דרמה ביוגרפית על חיי הצייר ויליאם טרנר שביים מייק לי. ב-2015 שיחק בתפקיד דאנקן גרנט במיני-סדרה "Life in Squares" של ה-BBC על אודות קבוצת בלומסברי.
ב-2016 גילם נורטון את הנסיך אנדריי בולקונסקי במיני-סדרה "מלחמה ושלום" של ה-BBC, עיבוד של אנדרו דייוויס לרומן מאת טולסטוי. הסדרה הופקה בשיתוף "ויינשטיין קומפני" וצולמה ברוסיה. בין מרץ למאי 2016 מופיע נורטון במחזה "באג" מאת טרייסי לטס בווסט אנד שבלונדון.
בפברואר 2025, נורטון לוהק לסרט הקומדיה "Sunny Dancer" לצד בלה רמזי, ניל פטריק האריס וג'סיקה גאנינג. צילומי הסרט צפויים להתחיל באפריל 2025.
חיים אישיים

ב-2014 קנה נורטון בית באזור פקהם שבלונדון.
הוא היה במערכת יחסים עם השחקנית ג'סי באקלי בין 2015 ל-2017. מאז דצמבר 2017 נורטון נמצא במערכת יחסים עם השחקנית אימוג'ן פוטס, לאחר שהשניים שיחקו יחד בהפקת תיאטרון בווסט אנד. הם הכריזו על אירוסיהם בשנת 2022.
פילמוגרפיה > סרטים

| שנה | סרט | תפקיד | הערות |  |
| --- | --- | --- | --- | --- |
| 2009 | לחנך את ג'ני | החבר של ג'ני |  |  |
| 2012 | מזג אוויר עליז לחתונה | אוון |  |  |
| 2013 | Rush | גאי אדוארדס |  |  |
| 2013 | בל | אוליבר אשפורד |  |  |
| 2014 | מר טרנר | פרנסיס וילובי |  |  |
| 2014 | Bonobo | ראלף |  |  |
| 2014 | Northmen: A Viking Saga | ביורן |  |  |
| 2015 | אנג'ליקה | הארי |  |  |
| 2017 | המפסטד שלי | פיליפ |  |  |
| 2017 | קו הדממה | ג'יימי |  |  |
| 2019 | מחיר האמת | גארת' ג'ונס (אנ') |  |  |
| 2019 | נשים קטנות | ג'ון ברוק |  |  |
| 2020 | Nowhere Special | ג'ון | מועמד פרס הקולנוע הבריטי העצמאי לשחקן הטוב ביותר (אנ') (2021) |  |
| 2021 | דברים ששמענו וראינו | ג'ורג' קלייר |  |  |
| 2022 | Rogue Agent | רוברט הנדי-פריגרד (אנ') |  |  |
| 2023 | הבעלים לשעבר (אנ') | ניק פירס |  |  |
| 2024 | בוב מארלי: One Love | כריס בלקוול (אנ') |  |  |
| 2024 | לב הַמַּאְפֵּלְיָה |  | דיבוב |  |
| 2024 | הנס של ג'וי | רוברט אדוארדס |  |  |
| יפורסם בהמשך | Sunny Dancer | יפורסם בהמשך |  |  |
פילמוגרפיה > טלוויזיה

| שנה | סדרה | תפקיד | הערות |
| --- | --- | --- | --- |
| 2012 | המפקח ג'ורג' ג'נטלי | ג'יימס בלקסטון | פרק: "Gently with Class" |
| 2012 | Restless | קוליה | מיני-סדרה |
| 2013 | Blandings | ג'ימי בלפורד | פרק: "Pig-hoo-o-o-o-ey" |
| 2013 | דוקטור הו | אוניגין | פרק: "Cold War" |
| 2013 | By Any Means | מייקל פרנס | פרק: "Episode 1" |
| 2013 | תעלומה באחוזת פמברלי | הנרי אלבסטון | מיני-סדרה |
| 2014 - הווה | עמק האושר | טומי לי רויס | תפקיד ראשי (2 עונות); 12 פרקים |
| 2014 - 2019 | גרנצ'סטר | סידני צ'מברס | תפקיד ראשי (עונות 4-1); 21 פרקים |
| 2015 | Life in Squares | דאנקן גרנט | מיני-סדרה |
| 2015 | מאהבה של ליידי צ'טרלי | סר קליפורד צ'טרלי | סרט טלוויזיה של BBC One |
| 2016 | מלחמה ושלום | הנסיך אנדריי בולקונסקי | תפקיד ראשי; 6 פרקים |
| 2016 | מראה שחורה | ריאן | פרק: "Nosedive" |
| 2016 | To Walk Invisible | הדוכס מלינגטון | סרט טלוויזיה של BBC One |
| 2018 | מקמאפיה | אלכס גודמן | תפקיד ראשי; 8 פרקים |
| 2019 - 2020 | המשפט של כריסטין קילר | סטיבן וורד | תפקיד ראשי; 6 פרקים |
| 2021 - הווה | נשות הלעולם לא | הוגו סוואן | תפקיד ראשי; 12 פרקים |
| 2025 | בית גינס |  | סדרה עתידית של נטפליקס |
פילמוגרפיה > תיאטרון

| שנה | מחזה | תפקיד | הערות |
| --- | --- | --- | --- |
| 2007 | סימבלין | פוסתומוס | Cambridge Arts Theatre |
| 2010 | Posh | מיילס ריצ'רדס | תיאטרון רויאל קורט |
| 2010 | That Face | הנרי | תיאטרון קרוסיבל שפילד |
| 2011 | Journey's End | קפטן סטנהופ | תיאטרון הדוכס מיורק |
| 2011 - 2012 | אריה בחורף | ג'פרי | תיאטרון היימרקט |
| 2016 | באג | פיטר | Found111, לונדון |
| 2017 - 2018 | Belleville | זאק | Donmar Warehouse Theatre |
פרסים ומועמדויות

| שנה | פרס | קטגוריה | פרויקט | תוצאה | מקור |
| --- | --- | --- | --- | --- | --- |
| 2014 | פרס "Crime Thriller" | שחקן המשנה הטוב ביותר | עמק האושר | זכייה |  |
| 2015 | פרס באפט"א לטלוויזיה | שחקן המשנה הטוב ביותר | עמק האושר | מועמדות |  |
| 2024 | פרס אוליבייה | השחקן הטוב ביותר | A Little Life | מועמדות |  |
The Bare Necessities

| --- | --- |
 סינגל בביצוע פיל האריס וברוס ריית'רמן
 מתוך האלבום ספר הג'ונגל
 יצא לאור:  1967
 סוגה:  ג'אז
 שפה:  אנגלית
 אורך:  4:51
 חברת תקליטים:  וולט דיסני רקורדס
 כתיבה:  טרי גילקיזון
 לחן:  טרי גילקיזון
 
"The Bare Necessities" (בעברית: "הצרכים הכי חיוניים") ובדיבוב העברי מה שטוב לדוב הוא שיר ג'אז מתוך הסרט "ספר הג'ונגל" משנת 1967, שהופק על ידי אולפני ההנפשה של וולט דיסני. השיר עובד מוזיקלית על ידי וון דייק פארקס, ונכתב על ידי טרי גילקיזון, כאשר זהו השיר היחיד שלא נכתב על ידי האחים שרמן בסרט. במהלך הסרט מבצעים באלו ומוגלי את השיר כאשר באלו מסביר למוגלי על החיים כדוב. בגרסה המקורית של הסרט מבצעים את השיר פיל האריס וברוס ריית'רמן, ובגרסה העברית מבצעים את השיר דני ליטני וטל בלכרוביץ'.
בשנת 1967, השיר היה מועמד לפרס אוסקר בקטגוריית השיר המקורי הטוב ביותר, אך הפסיד לשיר "Talk to the Animals" מתוך הסרט "דוקטור דוליטל".
רקע

בהתחלת ההפקה של הסרט, השירים נכתבו על ידי טרי גילקיזון, כאשר כתב שירים שלמים עברו. וולט דיסני, שהפיק את הסרט, טען שהשירים שגילקיזון כתב אפלים מידי, ולכן הוחלט שבמקומו יכתבו את השירים האחים שרמן, שלקחו בעבר חלק בכתיבת שירים לסרטים של דיסני, ביניהם הסרט "היפהפייה הנרדמת". השירים שכתבו האחים שרמן החליפו את כל השירים שכתב גילקיזון, מלבד השיר "The Bare Necessities", השיר העליז היחידי שכתב ואהב שאר הצוות של הסרט.
דירוגים ברשימות

| ארגון | רשימה | מיקום | מקור |
| --- | --- | --- | --- |
| בילבורד | 100 שירי דיסניוורס הגדולים בכל הזמנים | 14 |  |
נתוני מכירות

| אזור | תואר | מכירות |
| --- | --- | --- |
| ארצות הברית (RIAA) | פלטינה | 1,000,000 |
סיכום
| בכל העולם | — | 1,000,000 |
עיבודים בולטים

בשנת 1968 ביצע את השיר לואי ארמסטרונג באלבומו שהוקדש כולו לשירי וולט דיסני.
בשנת 1969 ביצעו את השיר הצ'יפמאנקס באלבומם "The Chipmunks Go to the Movies".
בשנת 1979 ביצע את השיר גדי יגיל ב"מועדון החתול שמיל".
בשנת 1980 השיר בוצע על ידי צבי בומס בתקליט "פנטסיה בארץ הפלאות" ובמופע ששודר בערוץ הראשון ביצע את השיר ששי קשת.
בשנת 1991 ביצע את השיר הארי קוניק ג'וניור במסגרת האלבום "Simply Mad About the Mouse: A Musical Celebration of Imagination".
בשנת 1992 ביצע אותו דודו זר בקלטת "שירי חיות".
בשנת 1994 ביצעו את השיר מיקי מאוס, מיני מאוס, גופי ודונלד דאק במסגרת הקלטת "Mickey's Fun Songs: Campout at Walt Disney World", ביחד עם דמויות מתוך הסרט "דובי הכפר".
החל משנת 1996 עד שנת 1998 השיר שימש כשיר הפתיחה של הסדרה "גורי הג'ונגל", המשמשת כפריקוול לסרט המקורי.
בשנת 1998 ביצע את השיר טוני בנט באלבומו "Tony Bennett: The Playground".
בשנת 1998 ביצעה את השיר מיכל ינאי באלבומה "מיכל שרה דיסני".
בשנת 2003 השיר בוצע בסרט "ספר הג'ונגל 2" המשמש כהמשך לסרט המקורי.
השיר בוצע על ידי טיטוס בורג'ס ב-BBC Radio במסגרת ספיישל שנעשה לחגיגת השירים של דיסני.
בשנת 2005 הופץ האלבום "Disneymania 3" בו השיר בוצע על ידי להקת Bowling for Soup.
בשנת 2007 השיר בוצע על ידי אליזה גילקיסון באלבומה "Your Town Tonight".
בשנת 2009 השיר בוצע על ידי להקת Los Lobos באלבומם "Los Lobos Goes Disney".
בשנת 2011 השיר בוצע על ידי בריאן וילסון באלבומו "In the Key of Disney".
בשנת 2013 ביצעה את השיר להקת The Overtones כמיקס יחד עם השיר "I Wan'na Be Like You (The Monkey Song)", כחלק מאלבומם "Saturday Night at the Movies".
בשנת 2016 השיר בוצע בסרט "ספר הג'ונגל" המשמש כעיבוד לייב אקשן לסרט המקורי, כאשר בו ביצעו את השיר בגרסת המקור ביל מארי וניל סטי, ובגרסה העברית דרור קרן ואסף גשמקו. בכתוביות הסיום של הסרט השיר בוצע על ידי ד"ר ג'ון.
בשנת 2018 ביצעה את השיר להקת Zac Brown Band בספיישל "Mickey's 90th Spectacular" ששודר בערוץ ABC.
בשנת 2020 ביצעו את השיר בובי בונס, קארי אן אינאבה, ארין אנדרוס ומרקוס סקריבנר כחלק מהמשדר "Disney Family Singalong".
הערות שוליים

↑  Rania Aniftos,Katie Atkinson,Katie Bain,Eric Renner Brown,Keith Caulfield,Anna Chan,Hannah Dailey,Stephen Daw,Thom Duffy,Paul Grein,Lyndsey Havens,Rylee Johnston,Jason Lipshutz,Joe Lynch,Heran Mamo,Rebecca Milzoff,Taylor Mims,Danielle Pascual,Jessica Roiz,Kevin Rutherford,Andrew Unterberger,Neena Rouhani, The 100 Greatest Disneyverse Songs of All Time, Billboard, ‏2023-05-25 (באנגלית אמריקאית)
↑  Gold & Platinum, RIAA (באנגלית אמריקאית)
↑  ביצוע השיר, באתר יוטיוב
| --- | --- |
בקרת זהויות :  MusicBrainz work: 23e5147d-754c-31f3-88a4-8ee073316579
אהרון אספיס

| --- | --- |

אהרון אספיס (העשור הראשון של המאה ה-21)
 לידה:  22 באפריל 1934 פלשתינה (א"י)
 פטירה:  15 בנובמבר 2021 (בגיל 87) תל אביב, ישראל
 מדינה:  ישראל 
 השכלה:  אוניברסיטת תל אביב 
 מעסיק:  תיכון עירוני ה' (תל אביב) 
 מספר צאצאים:  4 
 aspis-aharon.co.il
 
אהרון אַספּיס (22 באפריל 1934 – 15 בנובמבר 2021) היה מורה למתמטיקה ישראלי, ומחבר ספרי לימוד מתמטיים ידועים, שנלמדו בחטיבות הביניים ובתיכונים רבים בישראל בשנות ה-80 וה-90.
ביוגרפיה

אהרון אספיס נולד וגדל בשכונת נווה צדק בתל אביב. הוא התחנך בבית ספר תחכמוני (שם היה חברו לכיתה של חיים טופול) ובתיכון המקצועי מונטיפיורי.
הוא אהב מוזיקה, ספורט ושחייה, וניגן במפוחית.
ביוגרפיה > קריירה מקצועית

לאחר שירותו הצבאי, למד אספיס מתמטיקה באוניברסיטת תל אביב. לאחר מכן היה מורה למתמטיקה בתיכון עירוני ה' בתל אביב וכן בבתי ספר אקסטרניים, בהם אנקורי.
בעת שהיה מורה החל לכתוב חוברות לימוד במתמטיקה, בעקבות תלונות של תלמידיו על כך שספרי הלימוד הקיימים אינם בנויים באופן לוגי, כאשר תרגילים קשים מופיעים בהתחלת הפרקים ולא בסיום. החוברות זכו לפופולריות, ולבסוף אספיס הפסיק ללמד והחל לפרסם ספרי לימוד.
בשנת 1988 הואשם אספיס בהברחת 220 אלף דולרים לשווייץ, ועל כך נקנס ב-250 אלף ש"ח.
ביוגרפיה > חיים אישיים

אספיס היה נשוי לזרחה והיה אב לארבע בנות. בתו הבכורה היא האמנית אורית אדר בכר.
נפטר בגיל 87 לאחר שחלה במחלת הסרטן, ונטמן בבית העלמין "מנוחת עולם" בנתניה.
ביוגרפיה > ספריו

ספריו של אספיס יצאו בהוצאה עצמית, ואופיינו בעיצוב כריכה אחיד שבמרכזו משולש שווה-צלעות העומד על בסיסו ובתוכו שם הספר. חידושו הגדול של אספיס היה שמלבד הסברים, שרטוטים ותרגילים, הכילו ספריו גם פתרונות לכל התרגילים, בשונה מהמקובל בספרי לימוד אחרים עד אז.[דרוש מקור] בהמשך נהג כך גם מחבר ספרי המתמטיקה בני גורן.
ביוגרפיה > ספריו > אלגברה, סטטיסטיקה והסתברות

אלגברה וסטטיסטיקה לתלמידי כתות ז'
אלגברה לתלמידי כיתות ח'
אלגברה לתלמידי כיתות ט'-י'
אלגברה: סטטיסטיקה והסתברות לתלמידי כיתות י"א י"ב
אלגברה 3 יחידות לימוד
אלגברה סטטיסטיקה והסתברות: 4 יחידות לימוד
סטטיסטיקה והסתברות לתלמידי בתי-ספר תיכוניים ונבחנים חיצוניים
פונקציות וגרפים לתלמידי כתות ט' (1986)
תכנון ליניארי (1989)
ביוגרפיה > ספריו > חשבון דיפרנציאלי ואינטגרלי

חשבון דיפרנציאלי ואינטגרלי (3 ו-4 יח"ל)
חשבון דיפרנציאלי ואינטגרלי לתלמידי בי"ס תיכוניים במגמות ריאלית-ביולוגית (4 ו-5 יחידות לימוד)
ביוגרפיה > ספריו > גאומטריה וטריגונומטריה

גאומטריה לחטיבות הביניים
גאומטריה של המישור לתלמידי בתי-ספר תיכוניים וחטיבות הביניים – חלקים א', ב' ו-ג'
גאומטריה, טריגונומטריה, סטראומטריה (הנדסת המרחב)
ביוגרפיה > ספריו > הכנה לבחינות הבגרות במתמטיקה

מבחנים במתמטיקה במתכונת בחינות הבגרות לתלמידי בתי-ספר תיכוניים ונבחנים חיצוניים - 3 יחידות לימוד (1989)
מתמטיקה לבגרות 4 יחידות לימוד
ראו גם

הוראת המתמטיקה בישראל
הערות שוליים

↑    קורין אלבז־אלוש, פרידה מ"מר מתמטיקה", באתר "ידיעות אחרונות", 17 בנובמבר 2021
↑  יצחק בן-חורין, גאון בחשבון, מעריב, 4 במרץ 1988
↑  מחבר ספרי מתמטיקה חשוד בהעלמת 220 אלף דולר, באתר חדשות
↑  דליה קרפל, אם כל האסונות, באתר הארץ, 23 באפריל 2003
↑  נועם (דבול) דביר, אהרון אספיס, מחבר ספרי המתמטיקה המיתולוגי, הלך לעולמו בגיל 87, באתר ישראל היום
| --- | --- |
בקרת זהויות :  NLI: 987007306368905171  ISNI: 0000 0004 0251 9404  VIAF: 298071709   WorldCat (עם VIAF): 298071709
ברוך וידר

| --- | --- |

הרב ברוך וידר (מימין) בשמחת בית השואבה בישיבת מרכז הרב יחד עם הרב אביעזר שטראוס מתלמוד תורה מורשה
 לידה:  ה'תשי"ט (בן 66 בערך) נתניה
 מדינה:  ישראל 
 מקום פעילות:  ירושלים
 השתייכות:  ציונות דתית
 רבותיו:  הרב צבי יהודה קוק, הרב יעקב כ"ץ, הרב ישעיהו הדרי, הרב אביגדר נבנצל.
 
 תפקידים נוספים:  ראש ישיבה 
 
הרב ברוך מנחם וידר (נולד בשנת תשי"ט, 1959) הוא ראש ישיבת הכותל.
קורותיו

נולד וגדל בנתניה. בוגר הישיבה התיכונית בעיר, בראשות הרב מנחם מנדלסון. שימש כמדריך בסניף המקומי של בני עקיבא. למד במשך שנה בישיבת מרכז הרב בראשותו של הרב צבי יהודה הכהן קוק, ולאחר מכן עבר ללמוד בישיבת הכותל. שירת בחיל השריון במסגרת ההסדר ונלחם בקרב סולטאן יעקוב במלחמת לבנון הראשונה.
בתחילת שנות ה-80 נישא ליהודית קליין (בתו של עו"ד מנחם קליין, לשעבר סגן ראש עיריית הרצליה ולאחר מכן ראש עמותת הגרעין התורני בעיר). לאחר נישואיו המשיך את לימודיו בכולל של ישיבת הכותל. הוסמך לרבנות ובעל תעודת הוראה מטעם מכללת ליפשיץ. במשך כעשר שנים היה יד ימינו של הרב יעקב כץ. עם פרישת הרב כץ - כתוצאה ממעברו לישיבת נתיב אריה - מונה הרב וידר כראש הכולל של ישיבת הכותל. במקביל לימד בישיבת עטרת ירושלים שברובע המוסלמי, בשנת תשס"ח נבחר לעמוד גם בראשות הישיבה.
מתגורר ברובע היהודי בירושלים. כדרכו של רבו הרב אביגדר נבנצל, הוא נוהג להניח תפילין בכל שעות היום ואף מוסר שיעורים בישיבה כשהוא עטור תפילין.
ספריו

מנחה לברוך - שיעורים בהלכות בשר בחלב.
כי בא מועד - שיחות לחגי ישראל
ויתנו לך כתר מלוכה - שיחות שנאמרו בימי מגפת הקורונה, קיץ תש"פ.
תיכון דרכא ע"ש מנחם בגין בגדרה

| --- | --- |


תיכון דרכא בגין, 2023
 בית ספר תיכון
 על שם:  מנחם בגין 
 מוטו:  בי"ס לאמנויות ולחדשנות טכנולוגית
 השתייכות:  דרכא
 תקופת הפעילות:  ספטמבר 1961 – הווה (כ־63 שנים)
 מגמות:  פיזיקה, כימיה, ביולוגיה, מדעי המחשב ורובוטיקה, דיפלומטיה ותקשורת בינלאומית, מדעי החברה, מדעי הסביבה, משפטים ומגדר, תיירות ופנאי, ערבית, גאוגרפיה, אומנויות העיצוב, תיאטרון
 שכבות לימוד:  ז'–י"ב
 מספר כיתות:  מעל 40
 בעלי תפקידים
 מנהלת:  אסתר חדד
 באחריות:  משרד החינוך, מועצה מקומית גדרה, דרכא ישראל
 תלמידים
 :  1,300
 מיקום
 מיקום:  רח' דוד רמז 16,  גדרה
 מדינה:  ישראל ישראל
 קואורדינטות:  31°48′51″N 34°46′44″E﻿ / ﻿31.814233694574°N 34.778844903617°E﻿ / 31.814233694574; 34.778844903617
 https://darcabegin.mashov.info
 he
 
תיכון דרכא ע"ש מנחם בגין - בית ספר לאמנויות ולחדשנות טכנולוגית (לשעבר: תיכון גדרה ותיכון אזורי גדרה) הוא בית הספר התיכון הוותיק ביישוב גדרה, שהוקם בשנת 1961. בית הספר הוא תיכון ממלכתי שש-שנתי, המונה כ-1,300 תלמידים בכ-40 כיתות. מנהלת בית הספר היא אסתר חדד.
בבית הספר מגמות מדעיות (פיזיקה, כימיה, ביולוגיה, מדעי המחשב ורובוטיקה), לצד מגמות נוספות, כגון דיפלומטיה ותקשורת בינלאומית, מדעי החברה, מדעי הסביבה, משפטים ומגדר, תיירות ופנאי, ערבית, אומנויות העיצוב ותיאטרון. בבית הספר פועלות גם כיתות מופ"ת ושחר.
היסטוריה

ההחלטה על הקמת בית הספר התיכון הראשון ביישוב נתקבלה במועצת גדרה בינואר 1961. בעבר קלט בית הספר גם תלמידים מיישובים סמוכים, כגון יישובי גדרות, בני עי"ש ומזכרת בתיה.
לאור השנים פיתח בית הספר תוכניות לימודיות ומודלים לקליטת תלמידים עולים חדשים מחבר המדינות ומאתיופיה. בשנת 1998 קיבל בית הספר את פרס החינוך.
בית הספר נבחר לשמש כפיילוט למשך שלוש שנים החל משנת 2000 למודל רפורמת "עוז לתמורה", אותו פיתח בין היתר מנהל בית הספר בעבר, רפי מיארה.
בשנת 2010 זכה בית הספר בפרס מטעם שר החינוך גדעון סער והשר להגנת הסביבה גלעד ארדן, בגין יוזמות בנושאי איכות הסביבה.
בשנת 2012 החליטה המועצה המקומית על העברת מערכת החינוך העירונית לאחריות רשת בתי הספר דרכא ובית הספר שינה את שמו מהתיכון האזורי גדרה לבית הספר דרכא על שם מנחם בגין. שיעור הזכאים לתעודת בגרות בתיכון עלה מ-69% ב-2012 ל-90% ב-2016.
גלריה

הנחת אבן הפינה לבניית התיכון, 20 במאי 1961
חנוכת שתי הכיתות הראשונות בתיכון, ספטמבר 1961
אחד ממבני התיכון בבנייתו, 1964
סיום המחזור הראשון בתיכון, 1965
פתיחת הספרייה בתיכון, פברואר 1964
פתיחת חדר הטבע בתיכון' 1964
הערות שוליים

↑  אודות - דרכא בגין, באתר דרכא בגין, ‏27 ביולי 2021
↑  עמוד הבית - דרכא בגין, באתר דרכא בגין, ‏15 ביולי 2021
↑  בי"ס תיכון בגדרה, הארץ, 19 בינואר 1961
↑  מידעון בית הספר
↑  "עידן חדש בחינוך", באתר ישראל היום, 1 בפברואר 2012
↑  פינות עבודה אישיות משפרות את עבודת המורים והישגי התלמידים, באתר פורטל חינוך והוראה, ‏4 בינואר 2016
↑  תומר ולמר, מורים שהתנסו ברפורמה: היינו עייפים אך מרוצים, באתר ynet, 30 במאי 2011
↑  באתר סקופר
↑  מידעון לתושב מועצה מקומית גדרה 2012-2013
↑  נועם דביר, מהפך חינוכי: לימודי היי-טק בתיכון בגדרה, באתר ynet, 27 בינואר 2016
אלי לנקרי

אלי לנקרי (נולד ב-26 ביולי 1953) הוא ראש עיריית אילת.
ביוגרפיה

לנקרי נולד בקזבלנקה שבמרוקו. עלה לארץ בשנת 1962 עם משפחתו לאילת. למד והתחנך באילת, בית ספר יסודי – "ימין הרצוג" ובבית ספר תיכון עירוני מקיף גולדווטר. בצבא שירת בגדוד 13 של גולני ולאחר מכן בחיל הקשר.
בין השנים 1997–2008 ניהל את חברת דיזנגוף (צים) אילת.
כיהן כסגן וממלא מקום ראש עיריית אילת מאיר יצחק הלוי משנת 2004. הוביל במהלך השנים את תחומי הכלכלה, התיירות, התעסוקה, החדשנות, עיר חכמה ועוד. בין השנים 2010–2013 שימש גם כיו"ר החברה הכלכלית לאילת.
לאחר פרישתו של יצחק הלוי כיהן כראש העיר בפועל. בבחירות המיוחדות לראשות עיריית אילת, שנערכו באוגוסט 2021, התמודד על ראשות העירייה. וניצח כשקיבל כ-44.7% מקולות הבוחרים, לעומת 41.2% שקיבל גבי קדוש.
בשנת 2024 התמודד בבחירות ונבחר לתקופת כהונה נוספת כשזכה ל-44.80% מהקולות, לעומת 35.98% כשקיבל גבי קדוש.
בנוסף לתפקידו כראש עיריית אילת משמש כיו"ר תאגיד התיירות העירוני, יו"ר דירקטוריון המנהלת המשותפת של עיריית אילת ומועצה אזורית חבל אילות, וכיו"ר הוועדה הציבורית לשמירה על הפטור ממע"מ.
הוא בעל תואר ראשון בכלכלה וניהול מאוניברסיטת בן-גוריון בנגב והאוניברסיטה הפתוחה, בוגר לימודי ספנות ונמלים, סוכני אניות והכשרת דירקטורים באוניברסיטת חיפה.
חיים אישיים

לנקרי נשוי לנעמי ואב לשלושה ילדים.
הערות שוליים

↑  מאיר אוחיון, ראש עיר חדש לאילת: המועמד של נתניהו הפסיד בבחירות, באתר ynet, 11 באוגוסט 2021
Wild Thoughts

Wild Thoughts (בעברית: מחשבות פרועות) הוא שיר של האמן האמריקאי די ג'יי חאלד בהשתתפות עם הזמרת הברבדית ריהאנה והזמר האמריקאי ברייסון טילר. השיר יצא לאור ב-16 ביוני 2017, כסינגל השלישי והאחרון מתוך אלבומו העשירי של חאלד, "Grateful".
רקע וכתיבה

הזמר הקנדי PartyNextDoor עזר לאמנים לכתוב את השיר יחד עם המפיק חאלד. השיר הוא פופ המורכב מכלי הקשה, גיטרה אקוסטית וריפים שנדגמו מהשיר "מריה מריה" (מ-1999), מאת קרלוס סנטנה. מילות השיר משבחות מאהב שמעורר מחשבות מיניות.
הצלחה

מבחינה מסחרית, השיר הגיע למקום הראשון בבריטניה, (השיר השני של חאלד שהגיע למקום זה, והתשיעי של ריהאנה). השיר גם ראה הצלחה במצעד באוסטרליה ובקנדה, שם הגיע למקום השני.
השיר הגיע למקום השני במצעד האמריקאי של בילבורד הוט 100, והפך את השיר למספר ה-31 של ריהאנה אשר נכנס למצעד הוט 100 בעשירייה הראשונה, של חאלד בפעם השלישית וברייסון בפעם הראשונה.
וידאו קליפ

הקליפ של הסינגל בוים על ידי קולין טילי וצולם בשכונת האיטי הקטנה, מיאמי, פלורידה. וידאו הקליפ היה מועמד לשלוש קטגוריות בטקס פרסי הווידאו קליפים של MTV: קליפ השנה, שיתוף הפעולה הטוב ביותר, והבימוי האומנותי הטוב ביותר.
נתוני מכירות

| אזור | תואר | מכירות |
| --- | --- | --- |
| ארצות הברית (RIAA) | 8× פלטינה | 8,000,000 |
סיכום
| בכל העולם | — | 8,000,000 |
הערות שוליים

↑  "'Wild Thoughts': DJ Khaled Dishes About 'Humongous' Rihanna Collab Due Tomorrow". EW.com (באנגלית). נבדק ב-2018-11-21.
↑  Gold & Platinum, RIAA (באנגלית אמריקאית)
| 0 | 1 | 2 |
| --- | --- | --- |
| 2017: צ'אנס הראפר בהשתתפות 2 צ'יינז וליל ויין - "No Problem"   מיגוס בהשתתפות ליל עוזי ורט - "Bad and Boujee" | פרס ה-BET לשיתוף הפעולה הטוב ביותר  2018 | 2019: טראוויס סקוט בהשתתפות דרייק - "Sicko Mode" |
| ריהאנה |
| --- | --- | --- |
| דיסקוגרפיה • וידאוגרפיה • פרסים ומועמדויות • סיבובי הופעות • שירים | דיסקוגרפיה • וידאוגרפיה • פרסים ומועמדויות • סיבובי הופעות • שירים |  |
| אלבומי אולפן | Music of the Sun • A Girl like Me • Good Girl Gone Bad (Reloaded) • Rated R • Loud • Talk That Talk • Unapologetic • Anti |  |
| אלבומי רמיקס | Good Girl Gone Bad: The Remixes • Rated R: Remixed |  |
| אלבומי וידאו | Good Girl Gone Bad Live • Loud Tour Live at the O2 • Rihanna 777 Documentary... 7Countries7Days7Shows |  |
| סיבובי הופעות | Rihanna: Live in Concert • A Girl's Night Out • Good Girl Gone Bad Tour • Last Girl on Earth • Loud Tour • Diamonds World Tour • The Monster Tour • Anti World Tour |  |
| ערכים קשורים | Home • פנטי ביוטי • "We Found Love" (וידאו קליפ) • רבל פלר • רבל • ניוד מאת ריהאנה • רוג מאת ריהאנה • מופע המחצית של סופרבול LVII |  |
| ריהאנה – סינגלים |
| --- | --- | --- |
| Music of the Sun | "Pon de Replay" • "If It's Lovin' that You Want" |  |
| A Girl like Me | "SOS" • "Unfaithful" • "We Ride" • "Break It Off" |  |
| Good Girl Gone Bad | "Umbrella" • "Shut Up and Drive" • "Hate That I Love You" • "Don't Stop the Music" • "Take a Bow" • "Disturbia" • "Rehab" |  |
| Rated R | "Russian Roulette" • "Hard" • "Rude Boy" • "Rockstar 101" • "Te Amo" • "Wait Your Turn" |  |
| Loud | "Only Girl (In the World)" • "What's My Name?" • "Raining Men" • S&M" • "California King Bed" • "Man Down" • "Cheers (Drink to That)" • "Love the Way You Lie (Part II)" |  |
| Talk That Talk | "We Found Love" • "You da One" • "Talk That Talk" • "Birthday Cake" • "Where Have You Been" • "Cockiness (Love It)" |  |
| Unapologetic | "Diamonds" • "Stay" • "Pour It Up" • "Loveeeeeee Song" • "Right Now" • "What Now" • "Jump" |  |
| Anti | "Consideration" • "Work" • "Kiss It Better" • "Needed Me" • "Love on the Brain" • "Desperado" • Higher • "Sex with Me" |  |
| השתתפות בסינגלים | "Roll It" • "If I Never See Your Face Again" • "Live Your Life" • "Run This Town" • "Love the Way You Lie" • "Who's That Chick?" • "All of the Lights" • "Fly" • "Take Care" • "The Monster"  • "This Is What You Came For" • "Nothing is Promised" • "Too Good" • "Selfish" • "Wild Thoughts" • "Loyalty" • ‏ "Lemon" • "Believe It" |  |
| שירים אחרים | "FourFiveSeconds" • "Towards the Sun" • "Dancing in the Dark" • "Bitch Better Have My Money" • "American Oxygen" • "Sledgehammer" • "Lift Me Up" |  |
| --- | --- |
בקרת זהויות :  MusicBrainz release group: e1564afe-9605-4951-b2b6-3b6944f4d150
למות מלוויה (סרט, 2007)

| --- | --- |

 בימוי:  פרנק אוז 
 הופק בידי:  סידני קימל 
 תסריט:  דין קרייג 
 שחקנים ראשיים:  מת'יו מקפדיין יואן ברמנר אלן טודיק ג'יין אשר פיטר איגן פיטר ווהן פרנק אוז Daisy Donovan פיטר דינקלג' רופרט גרייבס קילי הוז Andy Nyman קריס מרשל Paul Buchanan 
 מוזיקה:  מוראי גולד 
 מדינה:  גרמניה, ארצות הברית, הממלכה המאוחדת, הולנד 
 חברת הפקה:  מטרו גולדווין מאייר 
 חברה מפיצה:  פורום הונגריה, נטפליקס 
 שיטת הפצה:  וידאו על פי דרישה 
 הקרנת בכורה:  19 ביולי 2007 
 משך הקרנה:  91 דק' 
 שפת הסרט:  אנגלית 
 סוגה:  סרט קומדיה 
 מקום התרחשות:  אנגליה 
 הכנסות באתר מוג'ו:   deathatafuneral
 דף הסרט ב־IMDb
 
למות מלוויה הוא סרט קומדיה שחורה משנת 2007 בבימויו של פרנק אוז. התסריט מאת דין קרייג מתמקד במשפחה המנסה לפתור מגוון בעיות, בזמן שהם משתתפים בהלוויה של אב המשפחה.